《新郭》
元代·周砥

汎舟越来溪水旁，溪边暮色何苍苍。主人张筵挥羽觞，吴姬唱苍声抑扬。

船尾挑灯大鱼出，船头洗𧣴秋波凉。夜如何其夜未央，万壑不起星煌煌。

酒阑客过别船去，木叶萧萧下如雨。船中醉卧忘西东，睡觉犹闻梦中语。

此时月落天将曙，隔屋鸡啼欲起舞。西风满天鸿雁声，瑟瑟菰蒲响秋渚。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。